Előkészítő anyag társadalmi egyeztetésre

Téma: Közlekedés

Helyzetelemzés

Tata Bécs-Budapest fő közlekedési útvonalon helyezkedik el. Közvetlenül a város mellett halad el az M1-es autópálya, valamint az 1. sz. főút is áthalad rajta. A jó megközelíthetőség mellett sajnos igen nagy teherforgalom is áthalad a városon. Az 1. sz. főút 20.000 egységjármű/nap forgalma országos vonatkozásban is kiemelkedő, amelynek balesetveszélyével, zajterhelésével, légszennyező hatásával kiemelten szembesül a város. Tata a Komárom-Tatabánya-Esztergom légszennyezettségi zónába tartozik. A légszennyező anyagok közül a széndioxid-kibocsátás volumene a legmeghatározóbb. Ebből az üvegház-hatást okozó gázból nagyságrendekkel több kerül Tata és a térség levegőjébe, mint az egyéb, esetleg karcinogén anyagokból. A város levegőszennyezettségének legjelentősebb forrása a közlekedés, amely a város porszennyezettségét is nagy mértékben növeli. Központi turisztikai szerepköréből adódóan nagy a város látogatottsága. Szükséges a felesleges átmenő forgalom városon kívülre helyezése elkerülő út építésével, így Tata turisztikai vonzereje is tovább nőhet. A munkaidő kezdetén és végén igen nagy forgalmi dugók alakulnak ki a főbb közlekedési csomópontokban. A városon áthaladó állami közutak mentén jelentős a zajterhelés, mivel ezeken az utakon nem csak átmenő forgalom zajlik, hanem a helyi forgalom is jelentős. Nagyon rövid a városban a kerékpárút-hálózat, amely 4 - egymástól elkülöníthető - szakaszból áll, melyek összekötése mindenképpen indokolt. Mivel Tata kistérségi központ, a helyközi autóbuszjáratok jól lefedik a város tömegközlekedési igényeit. A közúti-vasúti átszállás nehézkes, ezért intermodális közlekedési csomópont kiépítése válik szükségessé.

A Bécs-Budapest vasúti személyszállítás megfelelően kielégíti a személyközlekedést. A Tatáról Környére-Oroszlányba induló helyközi buszjáratokat csökkentették, illetve Tatabányai áthaladással váltották ki, ami nem feltétlenül növelte a hatékonyságot.

SWOT-elemzés

Erősségek

· Bécs Budapest közúti és vasútvonal mellett helyeszkedik el

· Levegőtisztasági szempontból kevésbé szennyezett a város. A légszennyezettségi index szerint a város levegőminősége többnyire jónak tekinthető.

· Főváros közelsége

· Autópálya és főút közelsége

· A vasúti megközelíthetőség megfelel az igényeknek. A város Tatabánya elővárosi közlekedési rendszeréből származó járulékos előnyöket is élvezi (ütemes menetrend)
Gyengeségek

· Hiányos kerékpárúthálózat

· Túlterhelt közúthálózat

· Kevés parkolóhely

· Romló útburkolat. Az utak rossz minősége vagy a szilárd burkolat hiánya a porszennyezettség szempontjából fontos tényező. 

· Tömegközlekedésben ritka járatszám, alacsony kihasználtság

· Hosszú évek óta nincs Tatán előrelépés az alternatív közlekedési módok tekintetében

· Forgalomtechnikai csomópontok elavultak

· Sok szintbeli vasúti csomópont
· A jelenlegi közlekedési jelzőrendszerek nincsenek összehangolva, ami nem energiahatékony
· Hiányzik egy igazi városközponti terület sok, forgalomtól elzárt utcával
· A városban folyamatos (online) légszennyezettség-mérő konténer nincs telepítve, a város környezeti levegőminőségéről csak a 2 db RIV mérőpont szakaszos mérései szolgáltatnak adatokat.
· Az önkormányzat 2006-ban hatályon kívül helyezett zajrendelete óta nincs helyi szabályozás (helyi zajvédelmi rendelet), a zajvédelmi szempontból fokozottan védett területek jogszabályok szerinti kijelölése elmaradt.
· Az 1. sz. főközlekedési út Tatán áthaladó szakaszán a zajterhelési zajtérkép (2006-os adatok alapján) értékhatár feletti zajterhelést mutat mind nappal, mind éjjel
· Az M1 autópálya okozta üdülőterületi zajpanaszok is jelentősek
Lehetőségek

· Tatát elkerülő 1. sz. főút fejlesztése, a kormányzati beruházás ütemezésében az előbbre sorolás támogatása

· Kocsi úti ipari park feltáró út (nyugati elkerülőút) megépítése

· P+R parkolók kiépítése a vasútállomásnál, a Kocsi úton, illetve a Tesco környékén, az ipari parknál
· EU és Állami források alkalmázása az infrastruktúra fejlesztésekhez
· Új gyalogos és kerékpáros közlekedési zónák kialakítása
· Korlátozott sebességű, forgalomcsillapított övezetek kijelölése a város több pontján
· Mélygarázsok építése a belváros túlterheltsége miatt
· Mozgáskorlátozottak utcai közlekedési esélyegyenlőségének elősegítése
· Városi egységes kerékpárút hálózat kiépítése a kistérségi elképzelésekkel összhangban: kerékpárutak megépítése:Tata-Vértesszőlős-Tatabánya, Öreg-tó körül, nemzetközi kerékpárút (EUROVELO) városi átkelési szakaszainak megépítése, Fényes-fürdő, Agostyáni út kerékpárútjainak fejlesztése
· Kerékpáros pihenőhelyek, kerékpártárolók, útbaigazító táblarendszer fejlesztése, a kerékpáros közlekedés népszerűsítése
· Ingyenes kerékpár-kölcsönzők kialakítása
· Lakossági gépjárműhasználat visszaszorítása tömegközlekedés fejlesztésével
· Autóbuszpályaudvar potenciális áthelyezése, a járatsűrűség és járatútvonalak növelésével (lakóterületi fejlesztések), új területek bevonásával (pl.: Újhegyi dűlők, stb.), autóbuszvárók tisztántartása
· Körforgalmak kiépítése a Május 1. út és a keresztutcák találkozásánál (Komáromi utca – Május 1. út, Keszthelyi utca – Május 1. út, Oroszlányi utca – Május 1. út )
· Útmenti védőfásítás, zöldsávok telepítésének szorgalmazása. Az egyik legforgalmasabb út, a Május 1. út zöldítése és forgalomcsillapítása kiemelten fontos (forgalmi terhelésnek és hősugárzásnak ellenálló fafajokkal.

· Vasúti felül- vagy aluljárók építése az agostyáni, az újhegyi, a baji átjáróknál
· Infrastruktúra fejlesztésére a vasúti és a közúti közlekedés összehangolása

· Össze kell hangolni a közlekedési jelzőrendszereket az energiahatékonyság eléréséhez
· 1000 méter hosszúságú zajvédő fal/töltés építése a Remeteség üdülőkörzet M1 autópálya álta okozott zajpanaszok elleni védelem érdekében (a Nemzeti Autópályakezelő Közhasznú Kft-vel a tárgyalások megkezdődtek, a hiányzó zajvédő fal egy részének kiépítése várhatóan 2011-ben megvalósul)
· Autómentes napi rendezvény Mobilitási Hétté fejlesztése, útlezárás frekventáltabb helyen.
Veszélyek

· Az egyéni közlekedés térnyerése a tömegközlekedés kárára

· Forgalmas útvonal miatti forgalom növekedés
· Tömegközlekedés további drágulása
· Közlekedés okozta környezeti terhelések növekedése

· EU és Állami források elmaradásának a kockázata
· A nyugati elkerülőút (Mór-Komárom) elsősorban Tatabánya érdekeit szolgálja, mig a keleti elkerülőút megépítése Tata ügye, ami megosztottságot teremt
· Amíg az elkerülő út vonatkozásában nem lesz változás, addig a közlekedési eredetű belvárosi légszennyezettség és zajártalom tekintetében sem várható érzékelhető javulás

